送慶善之江陰
作者：葛勝仲
朝代：宋

paragraphs: 南州地氣真火維，午暑勢若遭蒸炊。
風亭水榭不救暍，如何泛役衝炎曦。
四年遵路俱六月，叩門急義非君誰。
小蓬暑行分不免，著書暫卷春秋帷。
借船屢枉逸少字，質錢敢以班史辭。
一麾尚與數人共，西江得水知何時。
况復外事繼嬰擾，主孟頻歌烹伏雌。
天其或者降大任，必先空乏其儲貲。
老人索居寓澤國，蛙黽同處時迎毉。
麥麴芎藭兩未效，政須健論扶衰疲。
君今捨我那遽反，落寞何用伸吾眉。
大恐尺一亟招選，徑從儳道趨天墀。